ดีเดย์21มี.ค.นายกฯคิกออฟประกันน้ำท่วม
ยิ่งลักษณ์คิกออฟขายประกันภัยพิบัติ 21 มี.ค.นี้
12 มี.ค. 2555

ยิ่งลักษณ์คิกออฟขายประกันภัยพิบัติ 21 มี.ค.นี้
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) และประธานคณะกรรมการบริหารกองทุนส่งเสริมการประกันภัยพิบัติแห่งชาติ กล่าวว่า น.ส.ยิ่งลักษณ์ ชินวัตร นายกรัฐมนตรี จะมาเป็นประธานพิธีเปิดขายกรมธรรม์ภัยพิบัติวันแรกในวันที่ 21 มี.ค.นี้
นอกจากนี้ ทางคณะกรรมการบริหารกองทุนฯ ได้เชิญ 66 บริษัทประกันภัย สมาคมประกันวินาศภัย รวมถึงผู้ประกอบการ มาร่วมงานในวันดังกล่าวด้วย
นายพยุงศักดิ์ กล่าวว่า ทางกองทุนฯ เห็นว่า เป็นการสร้างความเชื่อมั่นว่าจะไม่เกิดปัญหาอุทกภัยแบบปีที่แล้ว จึงได้ทำเรื่องอัตราเบี้ยประกันออกมา ขั้นตอนต่อไปก็อยู่ที่การขายผลิตภัณฑ์แต่ละตัวของบริษัทประกันภัย โดยปกติผู้ประกอบการขนาดกลางถึงรายใหญ่จะมีการซื้อความคุ้มครองแบบประกันความเสี่ยงทั้งหมดเพียงแต่เพิ่มในเรื่องของภัยพิบัติร่วมเข้าไป ส่วนในภาคครัวเรือนคาดว่าเข้าร่วมโครงการที่ประมาณ 1.3 ล้านราย
สำหรับในกรณีที่อนาคตหากมีมูลค่าความเสียหายเกิน 3 แสนล้านบาท แล้วรัฐบาลหรือกองทุนฯ จะเป็นฝ่ายที่ต้องรับผิดชอบแทนบริษัทประกันภัยนั้น เป็นเรื่องที่ต้องทำความเข้าใจในหลักเกณฑ์และหลักการทำประกัน
ทั้งนี้ ไม่ได้หมายความว่าต้องหาเงินทุนจำนวนดังกล่าว หากเข้าใจแล้วจะเห็นว่าไม่ได้เป็นการช่วยเหลือบริษัทประกันแต่อย่างใด เพราะทางกองทุนฯ จะต้องไปทำประกันภัยต่อในต่างประเทศเช่นกัน